Ulla Tørnæs (V), 2003-01-29:
Lovforslaget indebærer tre ændringer af reglerne om SVU, to ændringer af selve loven og én ændring af de administrative forskrifter. For det første foreslås en udvidelse af adgangen til SVU for 20-24-årige, således at de også vil kunne få SVU til ordblindeundervisning efter lov om specialundervisning for voksne.
Hertil skal jeg bemærke, at et hovedmål for voksenuddannelsesreformen fra 2001, som forberedende voksenundervisning, FVU, og SVU er en del af, var at målrette den offentlige indsats mod kortuddannede voksne.
Unge mellem 20 og 24 år blev imidlertid omfattet af loven, dog alene til FVU, som der er mulighed for at tilrettelægge for ordblinde deltagere og alene i op til 18 uger inden for en øvre grænse på 30 uger.
Baggrunden var et konkret ønske om parallelitet til lov om godtgørelse i erhvervsrettet voksen- og efteruddannelse, for så vidt angår adgangen til kurser med parallelt indhold.
For det andet foreslås, at målgruppen for SVU til FVU og ordblindeundervisning udvides, således at også personer med en erhvervsrettet længerevarende uddannelse, dvs. faglærte, får adgang til støtte.
Personer med korterevarende erhvervsrettede uddannelser kan allerede få SVU.
Som sagt var det i finanslovaftalen for 2000 om en voksenuddannelsesreform mellem den daværende regering, CD og SF og med tilslutning fra Enhedslisten målet, at indsatsen i højere grad blev målrettet mod de helt kortuddannede voksne. I definitionen af kortuddannede blev personer med en kompetencegivende ungdomsuddannelse, herunder personer med en erhvervsuddannelse, ikke omfattet.
Det mente den daværende regering dengang var personer uden en ungdomsuddannelse, dvs. de ufaglærte.
Det er jeg principielt set helt enig i, og det mener jeg også at forslagsstillernes tal viser, i og med at frekvensen af dårlige læsere er mere end tre gange så høj for ufaglærte som for faglærte.
Personer, der én gang har taget en kompetencegivende ungdomsuddannelse, må som udgangspunkt følge de grundlæggende almene uddannelser i fritiden eller aftale løn under uddannelse med arbejdsgiverne.
For det tredje foreslås der en administrativ ændring, således at den ugentlige nedsættelse af arbejdstiden, for at der kan ydes SVU til deltidsuddannelse, mindst skal være på 3 timer i stedet for de nuværende 6 timer.
Hertil skal jeg nævne, at den nedre grænse for det ugentlige antal undervisningstimer på 6 timer naturligvis er fastsat arbitrært, men alligevel med en god begrundelse.
Baggrunden var en overbevisning, som jeg deler, om, at den enkelte voksne selv må tage ansvar for meget kortvarige undervisningstilbud, og at disse må kunne klares i fritiden.
Samlet indebærer forslaget ifølge forslagsstillerne ikke en nødvendig ændring af finansloven, da kun ca. halvdelen af SVU-bevillingen er brugt i 2001 og 2002.
Hertil skal bemærkes, at SVU-ordningen blev etableret pr. januar 2001 og dermed må betragtes som værende i en indkøringsfase i både 2001 og 2002.
Herudover kommer udgifter til amternes ordblindeundervisning.
Regeringen kan på den baggrund samlet set ikke støtte forslaget.
Dels er forslaget udgiftsdrivende, dels bryder forslaget med principperne om, at SVU til almen uddannelse i størst muligt omfang skal målrettes mod voksne kortuddannede og til uddannelser, der har et omfang, som gør, at de ikke umiddelbart kan følges i fritiden.
De forhold, som forslagsstillerne adresserer, ligger mig
imidlertid meget på sinde
Jeg anerkender fuldt ud forslagsstillernes intentioner med forslaget og er selv meget optaget af at få fjernet eventuelle barrierer for læse- og skrivesvages deltagelse i undervisningen.
Derfor har jeg bl.a. sammen med SiD og KAD netop udarbejdet en handlingsplan for ufaglærtes kompetenceudvikling, som bl.a. indeholder bedre vejledning og synliggørelse af mulighederne inden for og samspillet mellem de forskellige ordninger for dansk- og læseundervisning.
Endelig har vi i regeringen besluttet os for at arbejde med initiativer, der kan styrke den sociale mobilitet.
I den forbindelse vil de i forslaget nævnte problemstillinger blive inddraget for derved at blive set i sammenhæng med øvrige initiativer til styrkelse på dette område.